《踏莎行 秋海棠》
明代·叶纨纨

媚晕轻妆，芳姿映砌。檀心一点清香细。对人无语似凝羞，嫣然风韵多流丽。

酒意将酣，柔情欲系。盈盈泣向西风闭。只愁人梦月寒时，断肠无那灯前睇。

作者简介：（1586—1608）明苏州府吴江人，字昭齐。叶绍袁长女，叶小鸾姐。三岁能诵《长恨歌》，十三能诗，书法遒劲有晋人风。嫁袁氏，郁郁不得志。小鸾将嫁而卒，纨纨哭之过哀，发病死。有《愁言集》。